sklep II U 239/2013
Datum: 2013-07-03T02:00:00.000+02:00
ecli: ECLI:SI:UPRS:2013:II.U.239.2013
sodisce: Upravno sodišče
oddelek: Upravni oddelek
podrocje: UPRAVNI SPOR - UPRAVNI POSTOPEK - VARSTVO KONKURENCE
institut: varstvo konkurence - upravni spor - stvarna pristojnost sodišča - uradna oseba - izločitev uradne osebe

## Jedro

Izpodbijani sklep, s katerim je bilo odločeno o predlogu za izločitev uradnih oseb, je bil izdan v postopku v zadevi presoje kršitve določb ZPOmK-1, ki ga vodi Javna agencija za RS za varstvo konkurence. Čeprav gre pri izpodbijanem sklepu za vprašanje v zvezi z vodenjem postopka, gre še vedno za odločanje znotraj postopka po določbah ZPOmK-1. Zoper takšno odločitev pa je sodno varstvo zagotovljeno pred Vrhovnim sodiščem RS.

## Izrek

Upravno sodišče RS ni stvarno pristojno za odločanje v tej zadevi.

Po pravnomočnosti tega sklepa se zadeva odstopi v odločanje stvarno pristojnemu Vrhovnemu sodišču RS.

## Obrazložitev

Tožeča stranka je v postopku, ki ga zoper njo vodi Javna agencija RS za varstvo konkurence (Agencija), v zadevi presoje kršitve 9. člena Zakona o preprečevanju omejevanja konkurence (ZPOmK-1) in 102. člena Pogodbe o delovanju EU (PDEU) zahtevala izločitev štirih navedenih uradnih oseb.

O tej zahtevi je (ob upoštevanju določbe petega odstavka 38. člena Zakona o splošnem upravnem postopku, ZUP) s sklepom odločilo Ministrstvo za gospodarski razvoj in tehnologijo (ministrstvo) in sicer tako, da je pod 1. točko izreka zahtevo tožeče stranke za izločitev navedenih štirih uradnih oseb iz vodenja postopka v upravni zadevi, ki jo Agencija vodi pod opr. št. 306-35/2005, zavrnilo; pod 2. točko izreka je zahtevo tožeče stranke za izločitev štirih navedenih uradnih oseb iz postopka odločanja v prej navedeni upravni zadevi zavrglo in pod 3. točko izreka odločilo, da posebni stroški v postopku niso nastali.

Skladno s pravnim poukom, navedenem v sklepu, je tožeča stranka zoper navedeni sklep začela postopek sodnega varstva s tožbo pri Upravnem sodišču RS. Sodišču predlaga, da tožbi ugodi in sklep v izpodbijanem delu s sodbo spremeni tako, da se njeni zahtevi za izločitev ugodi oziroma podrejeno, da se sklep v izpodbijanem delu odpravi in zadeva vrne v nov postopek.

Tožena stranka na tožbo ni odgovorila.

Upravno sodišče se je izreklo za stvarno nepristojno iz naslednjih razlogov : Predmet spora v obravnavanem primeru je zgoraj navedeni sklep ministrstva glede izločitve uradnih oseb. Izpodbijani sklep je bil izdan v postopku v zadevi presoje kršitve določb ZPOmK-1, ki ga vodi Agencija. Čeprav gre pri izpodbijanem sklepu za vprašanje v zvezi z vodenjem postopka, gre še vedno za odločanje znotraj postopka po določbah ZPOmK-1. Zoper takšno odločitev pa je sodno varstvo zagotovljeno pred Vrhovnim sodiščem RS. Pristojnost Vrhovnega sodišča RS ima podlago v določbah 55. in 56. člena ZPOmK-1. Po določbi prvega odstavka 55. člena navedenega zakona je zoper odločbe Agencije dopustno začeti postopke sodnega varstva (v konkretnem primeru je, ob upoštevanju določbe petega odstavka 38. člena ZUP, izpodbijani sklep izdalo ministrstvo), po določbi 56. člena ZPOmK-1 pa v postopku sodnega varstva odloča Vrhovno sodišče RS.

Glede na navedeno Upravno sodišče RS ugotavlja, da v tej zadevi ni stvarno pristojno, zato je na podlagi 19. člena in prvega odstavka 23. člena Zakona o pravdnem postopku (ZPP) v zvezi s prvim odstavkom 22. člena Zakona o upravnem sporu (ZUS-1) odločilo tako, da se zadeva po pravnomočnosti odstopi v odločanje stvarno pristojnemu Vrhovnemu sodišču RS.